
· Alegerile au fost mai degrabă pierdute de CDU/CSU decât câştigate de SPD;

· Şomajul, austeritatea impusă de politicile necesare pentru calificarea pentru euro, perspectiva renunţării la marca germană şi dezamăgirea est germanilor au contribuit la înfrângerea lui Kohl.

· Germania va avea un cancelar care în timpul campaniei electorale a încercat să spună cât mai puţine lucruri concrete lăsând spaţiu liber pentru o gamă largă de opţiuni;

· Gerhard Schröder este un social democrat atipic şi nu face parte din curentul principal tradiţional al SPD. Schröder este adeptul căii a treia propusă de Clinton şi Blair. 

· Paradoxal, votul pentru social democraţi este mai degrabă pentru continuitate decât pentru schimbare, pentru un status quo mai funcţional. Germanii nu doresc să renunţe la "statul bunăstării".

· Schröder şi aripa modernă din SPD doresc o reformă profundă a sistemului de protecţie socială şi restructurarea economiei pentru a face Germania mai competitivă în economia globală.

· Pieţele financiare ar fi preferat o mare coaliţie SPD-CDU/CSU condusă de cuplul Schröder - Rühe ( actualul ministru creştin democrat al apărării) care ar fi adunat în jurul lor aripile reformatoare ale celor două mari partide germane.

· Noul cancelar este nevoit să facă o alianţă cu Partidul verzilor. Aceştia sunt împărţiţi în două tabere: pragmatici şi radicali de stânga. Aripa pragmatică condusă de Joschka Fischer şi majoritară în grupul parlamentar al verzilor va coopera rezonabil cu Schröder. Fischer va prelua postul de vicecancelar şi ministru de externe;

· Posibilul obstacol în calea reformelor este chiar liderul SPD, Oskar Lafontaine, sprijinitor al politicilor keynesiene. Succesul noului guvern depinde în mare măsură de colaborarea Schröder -Lafontaine.

· Sfidările cărora trebuie să le facă faţă noul guvern sunt:

· Mentaliatea etatistă şi "welfaristă" a majorităţii germanilor;

· Economia nerestructurată a Germaniei;

· Aripa de stânga din SPD condusă de Lafontaine;

· Alianţa cu verzii.

· Pe plan extern politica Germaniei se va caracteriza prin continuitate în ceea ce priveşte marile dosare: NATO, UE, Rusia, dar există un potenţial de schimbare de nuanţe în viziunea globală şi europeană a Germaniei;

· Angajarea internaţională va creşte şi Germania îşi va asuma mai multă responsabilitate pe arena mondială;

· Schröder va încerca să împingă Germania spre o alianţă strategică mai consolidată cu SUA şi va pleda pentru globalizarea rolului NATO. El este adeptul viziunii americane care pe termen mediu prevede dominaţia mondială a actorului geopolitic SUA-Europa, cu America lider. Alianţa transatlantică consolidată este o trasătură cheie a acestei proiecţii geopolitice.

· În Europa, Franţa va rămâne un partener important, dar axa Paris - Bonn (Berlin) va tinde să se transforme în triunghiul Berlin -Londra - Paris cu accentul pe axa Berlin - Londra.

· Germania va fi mai apropiată viziunii britanice asupra Europei, mai pragmatice, mai puţin federale şi mai puţin entuziaste faţă de lărgirea către est;

· Este de aşteptat ca Germania să limiteze contribuţia la bugetul Uniunii Europene şi să insiste asupra reformei politicii agricole comune.

· În ceea ce priveşte Rusia, noul cancelar intenţionează să treacă de la relaţia prea personalizată Kohl - Elţîn la o legătură instituţionalizată pe o bază mai largă.

EVENIMENT

La 27 septembrie 1998 au avut loc alegerile pentru Bundestag, camera inferioară a parlamentului german. Ele au fost câştigate de Partidul social democrat ( SPD ) după o campanie condusă de Gerhard Schröder. Împreună, SPD şi Partidul verzilor deţin o majoritate absolută de +21 de locuri, suficientă pentru o guvernare stabilă.

Rezultatele alegerilor din Germania

	Alegeri parlamentare
	1998
	1994

	Participanţi la vot
	82,3%; 
	79,0%

	Partidul Social Democrat German SPD
	40,9%; 298 locuri
	36,4%; 252 locuri

	Uniunea Creştin Democrată CDU
	28,4%
	34,2%

	Uniunea Creştin Socială din Bavaria CSU
	6,7%
	7,3%

	CDU+CSU
	35,1%; 245 locuri
	41,4%; 294 locuri

	Alianţa’90/Ecologiştii B’90 /gru -VErzii
	6,7%; 47 locuri
	7,3%; 49 locuri

	Partidul Socialismului Democratic PDS- ex-comunişti
	5,1%; 35 locuri
	4,4%; 30 locuri

	Uniunea Poporului German DVU

extrema dreaptă
	1,8% 0 locuri
	 

	Partidul "Republicanii" - extrema dreaptă
	1,2% 0 locuri
	 


 

SEMNIFICAŢIE 

Este pentru prima dată în istoria Germaniei când un cancelar este înfrânt şi nevoit să se retragă ca urmare a votului electoratului. Viitorul cancelar, Gerhard Schröder, perceput ca reformator, va încerca modernizarea economiei ţării, în sensul adaptării ei la cerinţele capitalismului global şi va continua efortul de emancipare strategică a Germaniei.

  

ANALIZĂ

Semnificaţia votului

Rezultatul scrutinului nu a fost o surpriză, Partidul social democrat(SPD) conducând mereu în sondajele electorale. Totuşi, scorul obţinut de SPD şi mai ales diferenţa faţă de creştin democraţi (CDU) depăşesc evaluările preelectorale. Diferenţa relativă de 11 puncte (SPD +5, de la 36% la 41% şi CDU/CSU -6, de la 41% la 35%), faţă de alegerile anterioare, este cea mai importantă din istoria de după război a Germaniei.

Analiza datelor culese în ziua alegerilor demonstrează că mulţi foşti votanţi ai CDU au migrat spre SPD, precum şi spre ex-comunişti şi extrema dreaptă sau pur şi simplu au preferat să stea acasă. Acest lucru conduce spre concluzia că alegerile au fost de fapt mai degrabă pierdute de CDU decât câştigate de SPD. Este cel mai prost rezultat al creştin democraţilor din 1949. Argumentul-şablon că puterea uzează oferă numai o parte a explicaţiei. Principala cauză a eşecului CDU este nemulţumirea populaţiei germane atât în vest, dar mai ales în est, de performanţa socială scăzută a guvernării Kohl. Şomajul ridicat (11% în Germania, sau chiar 16% dacă sunt incluse şi alte surse de şomaj, cum ar fi slujbele cu timp redus oferite de guvern, necuprinse în statistica oficială; 18% în landurile estice) şi nesiguranţa locului de muncă au anulat practic marea izbândă a cancelarului Kohl - unificarea Germaniei. În plus, cursul puternic pro-european al Germaniei imprimat de Kohl a fost din ce în ce mai puţin popular printre germani, pentru că era legat de renunţarea la marca germană şi austeritatea impusă de politicile necesare pentru calificarea pentru euro.

Campania din 1998 a SPD a fost cea mai americanizată din istoria Germaniei, cu o focalizare pe personalităţi şi sondaje şi mai puţin pe programele partidelor. În schimb, CDU şi-a bazat campania pe războiul ideologic stânga - dreapta, iar disensiunile dintre Kohl şi alţi lideri ai partidului, inabil camuflate, au micşorat şansele cancelarului german de a obţine al 5-lea mandat.

Dezamăgirea est germanilor, trataţi sau percepuţi uneori ca cetăţeni de rangul al doilea, a adus şi ea o contribuţie importantă la înfrângerea lui Kohl. În landurile estice creştin democraţii au obţinut doar 27%, pe când social democraţii 35%. Un scor foarte bun, semnificativ pentru starea de spirit a multor est germani, a fost obţinut aici de ex-comunişti- 22%.

Germania va avea un cancelar care în timpul campaniei electorale a încercat să spună cât mai puţine lucruri concrete pentru a estompa diferenţa între intenţiile şi orientările sale şi dorinţele electoratului care avea să-l propulseze pe scaunul de cancelar. Schröder şi-a schimbat discursul în funcţie de audienţă, motiv pentru care a fost acuzat de creştin democraţi că este un trişor politic şi un maestru de a creea iluzii.

Paradoxal, votând masiv cu social democraţii, cu verzi şi chiar ex-comuniştii, adică în esenţă, pentru păstrarea "welfare state" (statul bunăstării), germanii au optat mai degrabă pentru continuitate decât pentru schimbare. Deşi mulţi alegători au votat pentru schimbare, de fapt tot ceea ce ei doresc este o promisiune pentru un mai funcţional status quo. Germania este o ţară conservatoare, cu atitudini conservatoare, în înţelesul european al cuvântului. Prezervarea sistemului de protecţie socială râmăne una din dorinţele majore ale electoratului german.

Majoritatea germanilor au decupat din mesajul electoral al lui Schröder tocmai partea care promitea păstrarea modelului german al economiei, care în viziunea liberală şi individualistă americană sau britanică este clasificat ca fiind socialist.

Modernizarea economiei germane şi a "statului bunăstării" promise de SPD şi de Schröder, în special, este percepută diferit chiar printre social democraţi. Dacă Schröder şi aripa liberală a SPD înţeleg prin reformă reducerea beneficiilor sociale, majoritatea electoratului german agrează încă modelul german al parteneriatului social şi votul a fost dat SPD-ului şi pentru promisiunea din platforma electorală de a anula micile reforme ale pieţii muncii pe care Kohl a reuşit cu greu să le implementeze. "Mentaliatea dependenţei", caracteristică atribuită germanilor de către neoliberali, a contribuit cu siguranţă la victoria SPD.

Marele învingător al alegerilor este Schröder. Diferenţa minimă dintre platformele electorale ale creştin democraţilor şi social democraţilor a mutat campania electorală spre competiţia personalităţilor.

Schröder, amplu mediatizat, a condus o companie în stil american, pragmatic. Charismatic, dar şi cameleonic el a reuşit să atragă alături de curentul principal care votează tradiţional cu SPD, atât pe cei defavorizaţi - electoratul mai de stânga, impresionat de originea socială a candidatului, probabil retuşată convenabil (mama femeie de servici), cât şi pe cei din clasa mijlocie ( pentru aceştia Schröder este în primul rând expertul din Consiliul de administraţie de la Volkswagen) cu aspiraţii de modernizare, atraşi de "noul centru" (similar cu noua stângă sau a treia cale a lui Tony Blair).

Schröder este în primul rând o investiţie făcută de marele business german şi de actorii germani şi internaţionali ai capitalismului global.

"Produsul Schröder" a fost meticulos conceput şi ambalat cu profesionalism.

O serie de analişti apreciază că Schröder a mai adăugat astfel încă o filă la dosarul deja încărcat al sperjurului electoral al social democraţiei europene (după Blair, Jospin, Prodi, dar lista poate continua şi cu reprezentanţi din est).

Totuşi, marele business şi sectorul financiaro-bancar ar fi preferat o mare coaliţie SPD-CDU condusă de cuplul Schröder (SPD) - Rühe (CDU), care ar fi adunat în jurul lor aripile reformatoare ale ambelor mari partide germane.

Schröder a încercat să facă totul pentru a răspunde acestei cereri, "frânând" chiar campania în ultima saptămână, speriat probabil de scorul prea bun al SPD. În noaptea ulterioară alegerilor, Schröder, a încercat să lase deschisă opţiunea "marii coaliţii", dar majoritatea relativ confortabilă ( +21 locuri pentru SPD +verzi ) îl "obligă" la o alianţă care ar putea să-i creeze anumite probleme, dat fiind dosarul destul de exotic al verzilor.

Chiar şi acum, păstrarea deschisă a opţiunii "marii coaliţii" funcţionează ca presiune în tratativele cu verzii pentru formarea guvernului şi a programului de guvernare.

Politica internă

Germania, a treia economie mondială a rezistat până acum tentaţiei modernizării în hainele capitalismului global. Misiunea principală a lui Schröder este de a pune Germania pe curentul principal al mondializării după modelul liberal american. Este probabil contractul confidenţial cel mai important dintre Schröder şi marele capital. O misiune care apare în acest moment ca aproape imposibilă dat fiind condiţiile iniţiale: pe de o parte economia germană şi mentalitatea germanilor, pe de altă parte restricţiile impuse atât de alianţa cu verzii cât şi de opoziţia social democrată tradiţională din propriul partid.

Economia germană este încă nerestructurată, subvenţiile industriale sunt încă la modă, impozitele printre cele mai mari din lume, un "welfare state" puternic care încarcă statele de plată pe care patronii trebuie să le onoreze, afectând competitivitatea şi nu în ultimul rând o piaţă a muncii rigidă ( patronii nu pot da afară după bunul lor plac pe angajaţi).

Parteneriatul patronat-guvern-sindicate, consensul, justiţia socială sunt toate achiziţii ale modelului german care vor fi cu dificultate abandonate.

Mentalitatea etatistă şi "welfaristă", atât la dreapta, cât şi la stânga, este încă puternică. Germania este încă un loc unde un politician prietenos oamenilor de afaceri nu este neapărat un promotor al reducerii impozitelor, ci un oficial guvernamental care este generos cu subvenţiile.

Kohl a încercat să mişte puţin lucrurile, micşorând cuantumul pensiilor şi a sumelor plătite pentru concedii medicale şi a oferit şansa patronilor întreprinderilor mici şi mijlocii (sub 500 de angajaţi) posibilitatea să concedieze mai uşor angajaţii, în anumite condiţii. (platforma SPD prevede anularea acestor măsuri).

Încercarea lui Kohl de a reforma sistemul fiscal a eşuat mai ales datorită respingerii din partea camerei superioare a parlamentului german, dominată de social democraţi.

O altă constrângere pentru Schröder, vine chiar din propriul partid. Controlul social democraţilor se află în mâinile lui Oskar Lafontaine, liderul partidului. Succesul noului guvern depinde în mare măsură de colaborarea Schröder-Lafontaine. Mulţi deputaţi ai SPD sunt apărători aprigi ai sistemului generos de protecţie socială. Lafontaine este un sprijinitor al politicilor economice keynesiene, care pledează pentru o stimulare mai mare a cererii interne.

Schröder nu va avea un mandat confortabil.

Analiştii din Frankfurt, capitala de afaceri a Germaniei, cred că SPD va urma probabil politici economice similare cu cele ale lui Kohl. Deşi social democraţii şi-au exprimat de mai multe ori ostilitatea faţă de liberalizarea economiei germane, majoritatea analiştilor consideră că constrângerile impuse de apartenenţa Germaniei la zona euro vor anihila sau cel puţin vor tempera rezistenţa social democraţilor tradiţionali.

O altă constrângere pentru intenţiile de modernizare ale lui Schröder vine de la probabilul aliat la guvernare - Partidul verzilor. 

Acesta are rădăcini în mişcarea pacifistă şi protestatară a anilor 1960. Programul iniţial al verzilor era radical: anti NATO, anti nuclear, anti automobil şi împotriva introducerii euro. Între timp, şi-au diminuat pretenţiile, trecând, de exemplu, de la desfiinţarea NATO, doar la restructurarea alianţei. Verzii sunt şi ei divizaţi între aripa realistă - "Realos", condusă de Joschka Fischer, probabil viitorul ministru de externe şi aripa fundamentalistă, dificil de adus pe linia pragmatică. În ciuda îngrijorărilor exprimate de industriaşii şi bancherii germani şi de unele cercuri din cadrul NATO, alianţa cu verzii se anunţă, cel puţin în acest moment, suficient de stabilă şi relativ predictibilă. Pe de o parte, printre parlamentarii verzilor sunt puţini fundamentalişti, iar Fischer şi-a asigurat cele două treimi necesare trecerii deciziilor importante în forul de decizie al partidului, iar pe de altă parte spaţiul de manevră al verzilor rămâne îngust pentru că Schröder are varianta marii coaliţii şi chiar alianţa cu liberalii, în cazul în care verzii nu sunt dispuşi să facă concesii rezonabile.

 

Politica externă

Pe plan extern, politica Germaniei se va caracteriza, cel puţin la prima vedere, prin continuitate în ceea ce priveşte marile dosare: NATO, Uniunea Europeană, Rusia. Diferenţele faţă de creştin democraţi par a fi doar de nuanţă şi de doza de entuziasm cu care vor fi urmărite anumite angajamente internaţionale ale Germaniei. 

Totuşi, o analiză mai atentă a discursurilor lui Schröder şi Scharping, liderul parlamentar al SPD şi responsabilul cu politica externă a partidului, identifică nuanţe care semnalizează discret existenţa unui potenţial de schimbare semnificativă în viziunea europeană şi globală a Germaniei. 

Emanciparea strategică, politică şi militară a Germaniei va continua cu mai multă vigoare. Într-un interviu acordat imediat după alegeri ziarului Die Welt, Rudolf Scharping, confirmă dorinţa de emancipare: "Noi trebuie să evoluăm de la rolul de protejat la acela de partener egal".

Angajarea internaţională va creşte şi Germania îşi va asuma mai multă responsabilitate pe arena mondială. Ca primul cancelar german născut după cel de al doilea război mondial, Schröder preia mandatul mult mai puţin încărcat de trecutul german. Acest lucru îl va face să fie mai îndrăzneţ şi mai încrezător în forţele sale. Noua generaţie a SPD va promova o politică mai activă pe toate fronturile, de la uniunea monetară până la ONU.

Franţa va rămâne un partener important, dar axa Paris - Bonn ( Berlin ) va tinde să se transforme în triunghiul Berlin-Londra-Paris (cu accentul pe axa Berlin -Londra alias Schröder - Blair). Ca un pragmatic din nord este de aşteptat ca Schröder să întărească conexiunile cu lumea anglofonă. De altfel, Germania va întări probabil legăturile cu SUA (mai mult decât a făcut-o Kohl care a menţinut şi el o relaţie strategică bună cu SUA). Schröder va pleda pentru o îmbunătăţire a legăturii dintre Europa ca un întreg şi SUA. Dimensiunea euroatlantică se va dezvolta de la un parteneriat centrat pe Europa spre unul global. Schröder este probabil apropiat de viziunea americană a lumii unipolare centrată în jurul axei SUA - Europa, cu SUA rezervându-şi rolul de lider. În acest sens, Schröder va încerca să convingă pe europeni de globalizarea rolului NATO, idee susţinută de cercuri influente în SUA, dar puţin agreată în Europa. Această viziune îl va îndepărta inevitabil de concepţia franceză, care pledează pentru o lume multipolară şi asigurarea unei identităţi europene mai pronunţate. 

O necunoscută rămâne reacţia verzilor la acest tip de abordare în politica externă. Verzii s-au exprimat în trecut chiar pentru desfiinţarea NATO, împotriva angajarii militare germane în afara graniţelor NATO, împotriva armelor nucleare. Deşi tonul lor s-a moderat şi nu mai pledează pentru desfiinţarea Alianţei, ci doar pentru restructurarea sa, deosebirile de vedere sunt încă importante. Dacă purtătorul de cuvânt pentru relaţii externe al SPD, Günter Verheugen a sugerat că partidul său ar putea fi de acord chiar cu o acţiune NATO împotriva Iugoslaviei şi fără mandatul Consiliului de Securitate, verzii se opun categoric unei asemenea variante. Unii analişti consideră că testul Kosovo poate fi decisiv în privinţa prezenţei verzilor la guvernare.

Joshka Fischer, co-lider al verzilor şi probabil ministru de externe în guvernul Schröder este complet adaptabil la platforma externă a SPD-ului, dar nu acelaşi lucru se poate spune despre aripa fundamentalistă a partidului . Joschka Fischer a sprijinit deja decizia Bonnului de a trimite trupe de menţinere a păcii în Bosnia în ciuda unui vot negativ la congresul verzilor.

În ceea ce priveste viziunea europeană, Schröder, un atlantist pragmatic, este mai puţin un european federalist decât predecesorul său. Această nuanţă nu reprezintă în fond o discontinuitate pentru că, în ultima vreme, slăbise şi entuziasmul lui Kohl pentru o integrare mai strânsă. Germania s-a îndreptat spre o Europă mai descentralizată în ultimii ani. Sub Schröder, Germania se va comporta în genul Franţei în ceea ce priveşte afirmarea intereselor naţionale şi va fi apropiată viziunii britanice asupra Europei, mai pragmatice, mai puţin federale şi mai puţin entuziaste faţă de lărgirea către est. Poziţia lui Schröder este apropiată de cea franceză şi britanică care evoluează în sensul unei Europe a naţiunilor cu o cooperare guvernamentală consolidată. Kohl a fost probabil ultimul mare integraţionist care a crezut in Statele Unite ale Europei.

Faptul că cele mai mari 4 state europene - Germania, Franţa, Anglia, Italia - au guverne social democrate ar putea sugera că se va încerca o relansare a programului european social care va cuprinde, ca o componentă de bază, crearea locurilor de muncă. Dar tradiţia britanică pentru piaţa liberă, vigilenţa Băncii Germane şi a Băncii Centrale Europene în ceea ce priveşte deficitele bugetare vor limita probabil o asemenea campanie.

Oricum, Blair, Schröder, Prodi, dar chiar şi Jospin reprezintă o clasă specială de social democraţie, ei abandonând sau fiind pe cale să abandoneze linia tradiţională a social democraţiei. Diferenţa dintre ei este conferită doar de amploarea rezistenţei aripilor de stânga din propriile partide sau alianţe.

De asemenea, este de aşteptat ca Germania să limiteze contribuţia sa la bugetul Uniunii Europene, să insiste asupra reformei politicii agricole comune şi să încerce să amâne libera mişcare a forţei de muncă odată ce vecinii săi estici vor adera la Uniune.

În ceea ce priveşte Rusia, Schröder intenţionează să treacă de la relaţia prea personalizată Kohl - Elţîn la o legătură instituţionalizată pe o bază mai largă.

Viitorul guvern

Compoziţia guvenului va fi un prim test al şanselor lui Schröder de a moderniza Germania.

Schröder va încerca să atragă în guvern personalităţi din partid sau chiar din afara lui care să nu aparţină, ca şi în cazul lui, curentului principal al SPD.

Tactica lui Schröder, este de a anihila, în primul rând, rezistenţa lui Lafontaine, liderul partidului începând din 1995, căruia i-a sugerat ocuparea postului de ministru de finanţe. Dacă acceptă, prins în guvern între reformatorii loiali lui Schröder, Lafontaine va avea o mică marjă de manevră. Cealaltă opţiune a lui Lafontaine, aceea de lider parlamentar al SPD ar elibera parţial gradele de libertate ale liderului SPD şi ar putea creea dificultăţi intenţiilor lui Schröder. Oricum relaţia Schröder-Lafontaine pare crucială pentru stabilitatea şi coerenţa viitorului guvern.

În postul strategic de ministru al economiei, Schröder îl va invita pe Jost Stollman, un om de afaceri din lumea calculatoarelor, care nu este membru al SPD şi notoriu pentru ferma lui orientare pro-piaţă. El a criticat aspru sistemul generos de protecţie socială german, pe care l-a numit o "închisoare" pentru germanii obişnuiţi, atragându-şi criticile curentului principal al SPD şi al sindicatelor. 

Altă personalitate reformatoare - Walter Riester - vicepreşedintele faimosului IG Metal - sindicatul lucrătorilor din metalurgie - va ocupa probabil fotoliul ministrului muncii şi a problemelor sociale. El a fost angajat pentru a pune la punct proiectul "alianţa pentru locuri de muncă", un punct cheie al programului SPD. "Alianţa", care va aduna împreună guvernul, sindicatele şi patronii, este destinată să joace un rol cheie în reducerea şomajului, principalul slogan electoral al lui Schröder.

Modelul german al parteneriatului social este sanctificat. El este puternic instituţionalizat. Plasarea unui reformist loial lui Schröder, responsabil din partea guvernului pentru aceasta instituţie, tradiţional conservatoare, oferă o şansă suplimentară de a mişca sesizabil reforma "statului bunăstării" şi reprezintă una din mutările strategice cele mai importante ale lui Schröder. 

Ambele tabere, patroni şi sindicate sunt asezate în prezent pe poziţii forte. Patronii vor ca programul de guvernare să arate complet diferit faţă de de cel electoral. Ei cer reducerea impozitelor şi a beneficiilor sociale, inclusiv a celor legate de pensii pentru a creşte competitivitatea economiei germane. De asemenea, patronatul cere ca un sistem privat de pensii să înlocuiască actualul sistem de asigurare socială stabilit de guvern. Sindicatele, dimpotrivă, doresc păstrarea sistemului generos de protecţie socială şi chiar anularea micilor reforme iniţiate de Kohl. 

Schröder va încerca să încline cât mai mult balanţa în favoarea patronilor. De aceea, promisiunea lui majoră privind şomajul pare greu de realizat şi chiar în cazul unei reduceri a şomajului acest lucru se va face pe seama unei fragmentări sociale, a creşterii decalajului bogaţi -săraci, după modelul britanic.

Se aşteaptă ca Schröder să numească în postul cheie de ministru al cancelariei pe Bodo Hombach, unul dintre consilierii săi din campania electorală. În prezent, ministrul economiei în landul Westphalia de Nord, Hombach este unul dintre avocaţii fermi ai unei cuprinzătoare reforme atât a sistemul de impozite, cât şi a sistemului de protecţie socială. 

Propunerea lui Schröder pentru ministru culturii, Michael Naumann, va aduce echipei sale adeziunea cercurilor artistice şi intelectuale germane. Cunoscător al mai multor limbi străine, având o prestigioasă carieră publicistică, Naumann simbolizează Berlinul cosmopolit şi lumea profesioniştilor de succes. Spre deosebire de Schröder, Naumann are o impresionantă educaţie universitară care a culminat cu doctoratul în ştiinţe politice, istorie şi filozofie. Dar ca şi ceilalţi "oameni ai lui Schröder", el a iritat cercurile tradiţionale social democrate. Sarcina principală a lui Naumann va consta în creşterea profilului internaţional al culturii germane. 

Pentru fotoliul apărării, alt post strategic, candidează cu şanse mari, Rudolf Scharping, actualul lider al grupului parlamentar al SPD şi un prieten al fostului cancelar Willy Brandt. Acesta aparţine aripii reformatoare a partidului. A fost liderul partidului din 1993 până în 1995 când a fost înlăturat la conferinţa anuală de către Oskar Lafontaine, printr-o lovitură surpriză. A candidat în 1994 pentru funcţia de cancelar, fiind învins de Kohl cu o mică diferenţă. Scharping a făcut, la vremea respectivă, prima încercare de reformare a partidului, dar a eşuat.

În mod tradiţional, postul de ministru de externe şi vicecancelar revine aliatului mai mic de la guvernare. Candidatul pentru ministru de externe este Joschka Fischer, o figură neconformistă, fost şofer de taxi, la sfârşitul anilor 1970, la Frankfurt. În prezent, Fischer este perceput ca o persoană raţională, europeană şi matură politic. Se va înţelege bine cu Schröder, fiind probabil cooptat la viziunea despre lume a viitorului cancelar. Verzii vor ocupa, în funcţie de rezultatul negocierilor, alte 2-3 posturi ministeriale, printre care mai mult ca sigur, ministerul mediului, unde candidatul favorit este Jürgen Trittin din tabăra fundamentalistă.

În concluzie, Schröder pregăteşte un guvern reformator, singura breşă semnificativă fiind însuşi Lafontaine, liderul SPD, care va încerca să promoveze propria agendă mai de stânga. Perspectivele lui sunt reduse în actuala conjunctură. Şansa lui Schröder de a-l anihila este dată tocmai de prezenţa lui Lafontaine în guvern.

Concluzii

Victoria lui Schröder ar putea să însemne, dacă reuşeşte să-şi îndeplinească măcar parţial agenda proprie, nu cea a SPD-ului, un moment de referinţă în istoria Germaniei. 

Misiunea viitorului cancelar are o dublă dimensiune: una germană şi alta internaţională.

Schröder va încerca să plaseze Germania mai favorabil în "supermarket"-ul mondial. Reţeta pentru a reuşi este creşterea competitivităţii economiei germane. Pentru aceasta Schröder trebuie să demonteze "statul bunăstării", adică sistemul generos de protecţie socială, moştenire a modelului german al economiei sociale de piaţă. Va trece probabil de rezistenţa aripii social democrate tradiţionale din partidul său. Verzii nu reprezintă un obstacol major şi pot fi înlocuiţi, în caz că nu se adaptează, cu liberalii sau chiar cu creştin democraţii. În fond, pentru eventualii politicieni care se opun adaptării la mondializare funcţionează argumentul imaginat de cunoscutul analist politic de la Süddeutsche Zeitung, Josef Joffe: "Când un gigant ca Daimler-Crysler va spune Cancelarului : 'ori mă ajutaţi să devin competititiv ori mă mut la Detroit' va fi suficient de convingător".

Principala sfidare pentru Schröder va consta în convingerea germanilor obişnuiţi de necesitatea unor schimbări nepopulare, incluzând reduceri semnificative ale beneficiilor din sistemele de asigurare medicală şi socială. Până la urmă adaptarea completă a Germaniei la capitalismul global poate fi chiar benefică. Dacă reuşeşte, Germaniei i se rezervă un loc central în cadrul acestei noi ordini economice. 

În plus, alianţa SPD-verzi la putere permite forţelor aflate în afara guvernării să iniţieze şi să consolideze o alianţă puternic orientată către piaţa liberă, formată din liberali şi elementele cele mai reformatoare din CDU ( tinerii creştin democraţi din nord + Rühe) care eventual să continue după 4 ani treaba începută de Schröder.

În ceea ce priveşte dimensiunea internaţională, Schröder va încerca să împingă Germania spre o alianţă strategică mai consolidată cu SUA. În termeni geopolitici, planul pe termen lung şi mediu american prevede dominaţia mondială a actorului SUA-Europa. Alianţa transatlantică consolidată este o trăsătura cheie a acestei proiecţii geopolitice. Schröder este adeptul acestei viziuni americane şi va colabora intens în această direcţie cu britanicii (sunt deja primele semne). Această viziune se deosebeşte semnificativ de cea franceză care pledează pentru o lume multipolară în care SUA şi Europa acţionează în alianţă, dar ca actori geopolitici distincţi. Concepţia franceză prevede o relaţie transatlantică mai relaxată. Germania lui Kohl a încercat să medieze într-un fel cele două concepţii. Conflictul dintre cele două viziuni şi deznodământul lui vor influenţa viitoarea misiune strategică a NATO.

